钦定古今图书集成/明伦汇编/氏族典/第245卷 > 张天纲
## 钦定古今图书集成/明伦汇编/氏族典/第245卷 > 张天纲

按《金史张天纲传》：“天纲，字正卿，霸州益津人也。至宁
元年，词赋进士。性宽厚端直，论议醇正，造次不少变累官咸宁、临潼令，入补尚书省令史，拜监察御史，以
鲠直闻，升户部郎中。哀宗东幸，迁左右司郎中，扈从
至归德，改吏部侍郎。知元帅官奴有反状，屡为上言
之，不从。官奴果变，遂擢天纲权参知政事。从上迁蔡”，
转御史中丞。蔡城破，为宋将孟珙得之，槛车械至临
安，有司令供状，天纲曰：“杀即杀，焉用状为？”有司不能
屈，听其所供，天纲但书故主而已。闻者怜之。后不知
所终。